Die Saône (Frans: [son]; Arpitaans: Sona; Latyn: Arar) is 'n groot suidoos-vloeiende rivier in Frankryk. Die rivier, met 'n lengte van 473 km, is die langste sytak van die Rhône. Die Saône ontspring naby Vioménil in die Vogese in die Franse gewes Grand Est van die historiese streek Lotaringe. Net wes ontspring die Maas en net oos die Moesel, 'n sytak van die Ryn. Aansluitend vloei die Saône in 'n suidwestelike rigting en mond by Lyon in die Rhône uit. Laasgenoemde sit die suidelike vloeirigting van die Saône vort. Die Saône vloei onder ander deur die Franse départements Vosges, Haute-Saône, Côte-d'Or, Saône-et-Loire, Rhône en Ain. Die gekanaliseerde Saône verbind die Rhônehawens met nywerheidstede soos Villefranche-sur-Saône, Mâcon en Chalons-sur-Saône. Die naam "Saône" is afkomstig van die Galliese riviergodin Souconna, maar word ook met 'n plaaslike Keltiese stam, die Sequanes, verbind. Monastieke kopieerders het Souconna tot Saoconna omgeskep, wat uiteindelik tot die naam Saône sou lei. Van die ander bekende antieke name vir die rivier sluit in Brigoulus en Arar.